בס"ד

**הרב קלונימוס שפירא, האדמו"ר מפיאסצנה, חובת התלמידים, עמ' י'-י"א**

לפנייך דברי ושל האדמו"ר מפיאסצנה. בדברים אלה מבקש האדמו"ר להסביר למחנכים איך להתמודד עם יצרים שליליים ותכונות שליליות שמופיעים אצל הילדים או התלמידים שלהם. דברי האדמו"ר מחולקים לפיסקאות. עלייך לבחור כותרת מתאימה לכל פיסקה מהכותרות המופיעות בתחתית העמוד. לאחר מכן עני על השאלות.

בהצלחה!

**לְהוֹרוֹת, אֵיךְ לִשְׁלֹט בְּשֵׂכֶל הַתַּלְמִיד וְאֶמְצָעִים לְכָךְ, וְאֵיךְ לְהַרְחִיב אֶת בִּינָתוֹ בִּידִיעַת פְּשַׁט הַתּוֹרָה. כִּי לֹא אֶת הַשֵּׂכֶל שֶׁל הַתַּלְמִיד בִּלְבַד אָנוּ מְחַפְּשִׂים עַתָּה, רַק אֶת כָּל הַתַּלְמִיד, אֶת הַנֶּפֶשׁ, אֶת הָרוּחַ וְהַנְּשָׁמָה שֶׁל הַיֶּלֶד הַיִּשְׂרְאֵלִי אָנוּ מְחַפְּשִׂים, לְקָשְׁרָן בֶּאֱלֹהֵי יִשְׂרָאֵל, כְּדֵי שֶׁיִּהְיֶה יְהוּדִי חָרֵד לִדְבַר ה' וְכָל מַאֲוַיָּו, אֵלָיו יִתְבָּרַךְ יִהְיוּ.**

הִנֵּה, עַד כַּמָּה שֶׁיּוֹדֵעַ כָּל אָב וְכָל מְלַמֵּד, שֶׁבְּנֵיהֶם וְתַלְמִידֵיהֶם הַקְּטַנִּים אֲשֶׁר לִפְנֵיהֶם, לֹא יִשָּׁאֲרוּ בְּקַטְנוּתָם, רַק יִתְגַּדְּלוּ וְיִהְיוּ לַאֲנָשִׁים גְּדוֹלִים בַּשָּׁנִים, וְאֶפְשָׁר גַּם גְּדוֹלִים בַּתּוֹרָה וַעֲבוֹדָה. **מִכָּל מָקוֹם, יֶשְׁנָם אֲשֶׁר תַּכְלִיתָם הִיא רַק מַה שֶׁנֶּגֶד עֵינֵיהֶם עַתָּה, וְכֵיוָן שֶׁרַק נְעָרִים נֶגְדָּם, לָכֵן רַק לְחַנֵּךְ אוֹתָם לִנְעָרִים טוֹבִים מַטְּרָתָם, וְתוֹרָה וְיִרְאָה רַק כְּעֵרֶךְ יַלְדוּתָם רְצוֹנָם לְהַכְנִיס אֶל קִרְבָּם, וְדַי לָהֶם בְּזֶה**. אֲבָל הָאֱמֶת כִּי מְלַמֵּד וְאָב כָּזֶה חוֹטֵא הוּא נֶגֶד ה' וְעַמּוֹ. מִכֵּיוָן שֶׁהַמְּלַמֵּד וְהָאָב צְרִיכִים לָדַעַת שֶׁאֶת בְּנֵי ה' וּגְדוֹלֵי יִשְׂרָאֵל עֲלֵיהֶם לְחַנֵּךְ וּלְגַלּוֹת, וְאֶת הַנְּעָרִים אֲשֶׁר לִפְנֵיהֶם יִרְאוּ לִנְשָׁמוֹת גְּדוֹלוֹת אֲשֶׁר עוֹדָן בְּאִבָּן, וַעֲלֵיהֶם לְהַצְמִיחָן וּלְהַפְרִיחָן.

**גַּנָּנִים הֵם בְּגַן ה' לְעָבְדָה וּלְשָׁמְרָה, וְאַף אִם יִרְאוּ בָּהֶם נְעָרִים אֲשֶׁר לְפִי הַכָּרָתָּם מָרֵי נֶפֶשׁ הֵם וּמִדּוֹת רָעוֹת לָהֶם, יֵדְעוּ שֶׁזֶּה טֶבַע שֶׁל גַּרְעִינֵי הַנְּשָׁמוֹת וּבֹסֶר הַמַּלְאָכִים, מָרִים הֵם בַּחֲנִיטָתָם וּמְלֵאִים עָסִיס בְּגַדְלוּתָם**.

אֵין מִדָּה וְטֶבַע רָעָה בְּהֶחְלֵט בְּיֶלֶד מִיִּשְׂרָאֵל, כְּבָר הוֹרוּנוּ קְדוֹשֵׁי יִשְׂרָאֵל מָרַן הַבַּעַל-שֵׁם-טוֹב וְתַלְמִידָיו אַחֲרָיו זֵכֶר צַדִּיקִים לִבְרָכָה, רַק שֶׁצְּרִיכִים לָדַעַת אֵיךְ לְשַׁמֵּשׁ בָּהֶם וּלְגַדְּלָם.

**לְמָשָׁל: אִם יֵשׁ לְפָנָיו תַּלְמִיד בְּמִדַּת עַקְשָׁנוּת שֶׁהִיא רָעָה, וְסוֹבֵל הַמְּלַמֵּד מִמֶּנּוּ הַרְבֵּה, יִתְבּוֹנֵן וְהָיָה כַּאֲשֶׁר יִתְגַּדֵּל וִיקַבֵּל עוֹל תּוֹרָה וַעֲבוֹדַת ה', כַּמָּה תִּהְיֶה כָּל עֲבוֹדָתוֹ בְּעַקְשָׁנוּת וּבִמְסִירוּת נֶפֶשׁ.** לֹא קַל וְלֹא הֲפַכְפַּךְ יִהְיֶה, מִכֵּיוָן שֶׁאִישׁ יִשְׂרָאֵל כְּפִי שֶׁקָּבְעוּ חֲכָמֵינוּ זִכְרוֹנָם לִבְרָכָה (מדרש רבה בראשית ל"ט), הוּא רַק אִם מַעֲמִיד דְּבָרִים כְּחוֹמָה (עיין שם). וּבְכָל עִנְיְנֵי הַיַּהֲדוּת יִהְיֶה חָזָק כְּחוֹמָה בְּצוּרָה.

וְלָכֵן אִם יִרְאֶה הַמְּלַמֵּד אוֹ הָאָב תַּלְמִיד בְּמִדַּת הַכַּעַס, הֵן אֱמֶת שֶׁהַנַּעַר הַמִּשְׁתַּמֵּשׁ עַתָּה בְּמִדַּת כַּעֲסוֹ רַע עַד מְאוֹד, אֲבָל הַאִם בִּשְׁבִיל זֶה יְכוֹלִים לְהַחְלִיט עָלָיו לוֹמַר כִּי שֹׁרֶשׁ פּוֹרֶה רֹאשׁ וְלַעֲנָה בּוֹ, וְכִי גָּרוּעַ הוּא בְּטִבְעוֹ, הַאִם לֹא נִשְׂחַק אָנוּ עַל שׁוֹטֶה שֶׁשָּׁמַע אֶת תְּהִלַּת הָאֶתְרוֹג וְחָטַף לֶאֱכֹל זֶרַע גַּרְעִין אוֹ בֹּסֶר מִמֶּנּוּ, וְיִצְעַק וִיעוֹלֵל עָלָיו לֵאמֹר, פְּרִי מַר וְאַרְסִי הוּא הָאֶתְרוֹג, הַלֹא כֻּלָּנוּ נִשְׂחַק עָלָיו וְנאמַר לוֹ הַמְתֵּן כַּאֲשֶׁר יִתְבַּשֵּׁל הַפְּרִי בְּגָמְרוֹ, וְאָז תּוּכַח כַּמָּה מָתוֹק הוּא.

הַאִם יְכוֹלִים לְשַׁעֵר מֵרֹאשׁ אֶת גֹּדֶל הַתּוֹעֶלֶת אֲשֶׁר יָכוֹל הַמְּנַהֵל וְהַמְּחַנֵּךְ לְהוֹצִיא מִתּוֹךְ רָעַת כַּעַס הַכַּעֲסָן הַקָּטָן, כַּאֲשֶׁר יַחְדֹּר אֶל קִרְבּוֹ וִיקָרְבֵהוּ וְיַלְהִיב אֶת לִבּוֹ וְנַפְשׁוֹ שֶׁיִּהְיוּ מְסוּרִים לה', הֲרֵי לְאֵשׁ שֶׁל מַעְלָה יִתְהַפֵּךְ כַּעֲסוֹ. כָּל מַעֲשֶׂה עֲבוֹדָה אֲשֶׁר יַעֲשֶׂה כְּגַחֲלֵי אֵשׁ יִתְלַהֲבוּ, וְכָל דִּבּוּרָיו אֲשֶׁר יְדַבֵּר לה' בַּתּוֹרָה וּתְפִלָּה בְּקוֹל חוֹצֵב לַהֲבוֹת אֵשׁ יִרְעַם.

**הכותרות:**

מה שהוא יכתוב פה מיועד למחנכים שמטרתם היא הנשמה של הילד ורוצים לחבר אותו לה'; המחנך צריך לדעת שבילד נשמה גדולה ותפקידו להצמיח אותה; המחנכים צריכים לדעת שאין מידה רעה בילדים ; המחנך הוא כמו גנן שמגדל גם זרעים מרים ומוציא מהם פירות טובים; דוגמא לתכונה רעב שאפשר להופכה לטובה- העקשנות; דוגמא למידה רעה שאפשר להופכה לטובה- הכעס

**שאלות**

1. לדעת האדמו"ר מפיאסצנה, מה צריכים מורים, הורים ומדריכים לחשוב על הילדים שהם מחנכים?

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

האם נתקלת פעם במחנך מסוג זה? כיצד השפיעה מחשבה זו על הצורה בה חינך ולימד את הילדים?

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

2. איך צריך להתייחס לתכונה שלילית שאנחנו רואים בילדים?

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

האם דרכו של האדמו"ר מפיאסצנה נראית לך מעשית כאשר מחנכים ילדים?

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_